98/197/YUTP: Yhteinen kanta, 4 päivältä maaliskuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella, oikeudellisesti sitovan pöytäkirjan laatimisesta biologisia ja toksiiniaseita koskevan yleissopimuksen (BTWC) noudattamisen vahvistamiseksi sekä tilapäisen työryhmän työn tehostamisesta tätä tarkoitusta varten



Virallinen lehti nro L 075 , 12/03/1998 s. 0002 - 0003



YHTEINEN KANTA, 4 päivältä maaliskuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella, oikeudellisesti sitovan pöytäkirjan laatimisesta biologisia ja toksiiniaseita koskevan yleissopimuksen (BTWC) noudattamisen vahvistamiseksi sekä tilapäisen työryhmän työn tehostamisesta tätä tarkoitusta varten (98/197/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, sekä katsoo, että neuvosto on määritellyt 25 päivänä kesäkuuta 1996 yhteisen kannan N:o 96/408/YUTP bakteriologisten (biologisten) ja toksiiniaseiden kehittämisen, tuottamisen ja varastoimisen kieltämistä ja niiden hävittämistä koskevan yleissopimuksen (BTWC) neljännen seurantakokouksen valmistelusta (1), ON MÄÄRITELLYT SEURAAVAN YHTEISEN KANNAN: 1 artikla Tämän yhteisen kannan tavoitteena on edistää niiden neuvottelujen pikaista ja menestyksellistä päätökseen saattamista, jotka käydään BTWC-yleissopimusta käsittelevässä tilapäisessä työryhmässä oikeudellisesti sitovasta pöytäkirjasta, jolla perustetaan yleissopimusta tehokkaasti vahvistava todentamis- ja täytäntöönpanon valvontajärjestely. 2 artikla 1. Edellä 1 artiklassa määritellyn tavoitteen saavuttamiseksi jäsenvaltiot katsovat, että kansainvälisen yhteisön olisi vuonna 1998 pidettävä BTWC-yleissopimuksen pöytäkirjasta käytäviä neuvotteluja erittäin tärkeinä, ja tukevat aktiivisesti ratkaisevaa edistymistä tilapäisessä työryhmässä siten, että keskeiset neuvottelut saataisiin päätökseen vuoden 1998 loppuun mennessä, jotta sopimuksen osapuolina olevien valtioiden erityiskokous voi hyväksyä pöytäkirjan vuoden 1999 alussa. 2. Jäsenvaltiot pitävät olennaisen tärkeänä sitä, että tilapäisen työryhmän neuvotteluille varataan riittävästi aikaa, jotta ne voidaan saattaa pikaisesti päätökseen. Jäsenvaltiot vaativat työryhmässä riittävän ajan varaamista. 3. Jäsenvaltioiden on tehtävä yhteistyötä, jotta yhteisymmärrykseen päästäisiin erityisesti seuraavien tekijöiden, mukaan lukien valvontatoimet, osalta, jotka ovat sekä keskeisiä että ratkaisevia BTWC-yleissopimuksen noudattamista vahvistavan tehokkaan pöytäkirjan laatimisessa: - ilmoitukset yleissopimuksen soveltamisalaan mahdollisesti kuuluvien laitosten ja toimintojen joukosta, muun muassa jotta avoimuutta saadaan niiden osalta parannettua; - laitosten tarkastuskäyntejä koskeva määräys, jotta edistetään ilmoitusten tarkkuutta ja täydellisyyttä ja lisätään täten avoimuutta ja luottamusta; - määräys nopeasta ja tehokkaasta tutkinnasta, johon sisältyvät sekä laitosten tarkastukset että kenttätutkinta, kun epäillään, että sopimusvelvoitteita ei ole noudatettu; - kustannustehokas ja riippumaton järjestö, jolla on pieni vakituinen henkilökunta ja joka pystyy panemaan tehokkaasti täytäntöön pöytäkirjan määräykset. 4. Jäsenvaltioiden on myös edelleen edistettävä yleissopimuksen maailmanlaajuista soveltamista. 3 artikla Edellä 1 ja 2 artiklassa määriteltyjen tavoitteiden saavuttamista tukeva toiminta käsittää - jäsenvaltioiden pyrkimyksen määrittää neuvotteluissa yhteinen kanta tuomalla tarvittaessa tilapäisen työryhmän käsittelyyn erityisiä asiakirjoja ja ehdotuksia, jotka koskevat erityisesti 2 artiklan 3 kohdassa eriteltyjä keskeisiä aiheita ja asioita; - puheenjohtajavaltion sopimuksen osapuolina oleville valtiolle tarkoittamat, perustamissopimuksen J.5 artiklan 3 kohdassa määrätyin edellytyksin tekemät aloitteet kyseisten valtioiden tuen saamiseksi tämän yhteisen kannan 2 artiklassa esitetyille tavoitteille; - puheenjohtajavaltion sellaisille valtioille, jotka eivät ole vielä allekirjoittaneet BTWC-yleissopimusta tai jotka ovat allekirjoittaneet, mutta eivät ole vielä ratifioineet BTWC-yleissopimusta, tarkoittamat, perustamissopimuksen J.5 artiklan 3 kohdassa määrätyin edellytyksin BTWC-yleissopimuksen maailmanlaajuisen soveltamisen edistämiseksi tekemät aloitteet; - jäsenvaltioiden hallitusten, komission ja teollisuuden välisen yhteydenpidon, seminaarit mukaan lukien, jonka tarkoituksena on edistää asioiden tuntemusta Euroopan teollisuuden edustajien ja tilapäisen työryhmän neuvotteluissa mukana olevien välillä. 4 artikla Tämä yhteinen kanta tulee voimaan päivänä, jona se vahvistetaan. 5 artikla Tämä yhteinen kanta julkaistaan virallisessa lehdessä. Tehty Brysselissä 4 päivänä maaliskuuta 1998. Neuvoston puolesta G. BROWN Puheenjohtaja (1) EYVL L 168, 6.7.1996, s. 3.